  Анжелика Тихонова корреспондент Ижкарысь но Казаньысь 7-11 классъёсын дышетскисьёсты Быдӟым Атыкай ож аръёсы пӧртэм йӧслыко совето калыклэн подвигъёсыз сярысь эскерон ужъёсъя «Герои народа – герои страны» улосвылкуспо вожвылъяськонэ пыриськыны ӧтё. Со сярысь Удмуртилэн шоркарысьтыз «Школа юных лётчиков» центрлэн пресс-службаез ивортэ. Конкурсэ ужъёсты куинь номинацияя кутозы: «Всё для фронта, всё для Победы!» - Горд Армилы пыӵал тӥрлык лэсьтэм пӧртэм йӧслыко ужасьёс сярысь; «Герои народа – герои страны» - Быдӟым Атыкай ожын Вормонэ кунысьтымы котькуд выжы калыклэн ватсэтэз сярысь; «Дети войны: всё для фронта, всё для Победы!» - ож мышкын тыршемъёс, ож вакытэ будэм нылпиос сярысь. Нимысьтыз номинация школаос понна но луоз – «Самая активная школа в межрегиональной конкурсе для обучающихся в проекте «Герои народа – герои страны»». Вожвылъяськон кык люкетэн луоз. Нырысетӥез Ижкарысь но Казаньысь школаосын ортчоз. Кыкетӥяз (улосвыл люкетаз) котькуд дышетон юртлы ас дышетон управленияз школаязы ортчытэм вожвылъяськонлэн люкетэз сярысь отчёт келяно. Ужъёсты но дышетскись сярысь ивортонэз уже кутыны анай-атайёслэн соглаш луэменызы куриськонъёсты 8-тӥ куартолэзёзь mariakarakulova4@gmail.com электрон почтае келяно. Куронъёсын пыр-почгес тодматскыны чӧлсконпусъя луэ.  Вожвылъяськонэ вань пыриськисьёс сертификатъёс басьтозы, нош финалистъёс но вормисьёс – дипломъёс. Со сяна, кык элькунысь ик вормисьёс понна Ижкаре но Казане экскурсиос радъямын луозы. Тужгес усто ужъёсты «Герои народа – герои страны» бичетын поттозы Вормисьёсты пусъён ужрад Ижкар но Казань куспын видеоконференци амалэн 20-тӥ куартолэзе ортчоз. Тодэ вайытом, озьы ик Удмуртиысь студентъёс, школаын дышетскисьёс, егитъёслэн огазеяськонъёссылэн ёзчиоссы но вань мылкыд карисьёс суредъёсъя «Открытки Победы» ӵектосэ пыриськыны быгато. Тегъёс: Ижкар Удмуртия вожвылъяськон пиналъёс ВормонНунал БыдӟымАтыкайож  